Βρυξέλλες, 25.1.2005

COM(2004) 767 τελικό

2003/0130 (COD)

.

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση που υιοθέτησε το Συμβούλιο εν όψει της έκδοσης οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 77/541/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στις ζώνες ασφαλείας και στα συστήματα συγκρατήσεως των οχημάτων με κινητήρα

2003/0130 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την

Κοινή θέση που υιοθέτησε το Συμβούλιο εν όψει της έκδοσης οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 77/541/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στις ζώνες ασφαλείας και στα συστήματα συγκρατήσεως των οχημάτων με κινητήρα

1- ΙΣΤΟΡΙΚΟ ΤΟΥ ΦΑΚΕΛΟΥ

Ημερομηνία διαβίβασης της πρότασης στο ΕΚ και στο Συμβούλιο [COM(2003)363 τελικό – 2003/0130(COD)]: | 20.6.2003 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 10.12.2003 |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 17.12.2003 |

Ημερομηνία υιοθέτησης της κοινής θέσης: | 24.1.2005 |

2- ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η πρόταση οδηγίας ανήκει σε μια δέσμη τριών προτάσεων που αποσκοπούν στην υποχρεωτική τοποθέτηση ζωνών ασφαλείας σε όλα τα αυτοκίνητα οχήματα. Τα μέτρα αυτά αποτελούν συνέχεια της έκδοσης της οδηγίας 2003/20/ΕΚ για την τροποποίηση της οδηγίας 91/671/ΕΟΚ του Συμβουλίου σχετικά με την υποχρεωτική χρησιμοποίηση της ζώνης ασφαλείας.

Η παρούσα πρόταση προβλέπει, ειδικότερα, την υποχρεωτική τοποθέτηση εγκεκριμένων ζωνών ασφαλείας, με διαμόρφωση προσαρμοσμένη σε κάθε κατηγορία οχήματος.

3- ΠΑΡΑΤΗΡΗΣΕΙΣ ΓΙΑ ΤΗΝ ΚΟΙΝΗ ΘΕΣΗ

3.1. Γενικές παρατηρήσεις για την κοινή θέση

Η κυριότερη τροποποίηση που επέφερε το Συμβούλιο στην πρόταση της Επιτροπής αφορά τις ζώνες ασφαλείας που προορίζονται για τα άτομα με αναπηρία. Λαμβάνοντας υπόψη τις ειδικές ανάγκες των χρηστών αυτής της κατηγορίας, το Συμβούλιο έκρινε ότι θα ήταν προτιμότερο, κατά τη διάρκεια μιας μεταβατικής περιόδου, να μην υπόκεινται οι ζώνες αυτές σε όλες τις τεχνικές διατάξεις που απαιτούνται για τις ζώνες ασφαλείας.

Ωστόσο, το Συμβούλιο αναγνώρισε την ανάγκη να εναρμονιστούν οι εθνικές διατάξεις που υπάρχουν στον τομέα αυτόν και ανέθεσε στην Επιτροπή να μελετήσει αυτό το θέμα.

Η Επιτροπή αποδέχεται αυτήν την τροποποίηση.

3.2. Παρατηρήσεις σχετικά με τις τροπολογίες που ενέκρινε το Ευρωπαϊκό Κοινοβούλιο κατά την 1η ανάγνωση

Το Κοινοβούλιο, λαμβανομένης υπόψη της θέσης που έλαβε όσον αφορά την ενδεχόμενη απαγόρευση των πλευρικών καθισμάτων στα τουριστικά λεωφορεία [βλ. φάκελο 2003/0128(COD)], πρότεινε, στο πλαίσιο της διατήρησης αυτών των καθισμάτων, τον εξοπλισμό τους με ζώνες δύο σημείων αγκύρωσης. Το Συμβούλιο δεν ενστερνίστηκε τις τροπολογίες του Ευρωπαϊκού Κοινοβουλίου και διατήρησε αναλλοίωτη την πρόταση της Επιτροπής.

Η Επιτροπή, η οποία είχε επισημάνει μετά την πρώτη ανάγνωση ότι δεν θα τροποποιήσει την πρότασή της, υποστηρίζει πλήρως τη θέση του Συμβουλίου.

4- ΣΥΜΠΕΡΑΣΜΑΤΑ

Η Επιτροπή προτείνει τον υποχρεωτικό εξοπλισμό όλων των αυτοκινήτων οχημάτων με ζώνες ασφαλείας, ούτως ώστε να αποτραπεί ο κίνδυνος εκτίναξης των επιβατών σε περίπτωση σύγκρουσης. Για να μπορούν οι ζώνες ασφαλείας να παρέχουν το υψηλότερο δυνατό επίπεδο ασφάλειας, πρέπει να υποβάλλονται σε δοκιμές εν όψει της έγκρισης τύπου τους και να είναι προσαρμοσμένες στα μοντέλα καθισμάτων που χρησιμοποιούνται στις διάφορες κατηγορίες οχημάτων.

Το Συμβούλιο ενέκρινε το σύνολο των μέτρων που πρότεινε η Επιτροπή, αλλά αποφάσισε να προβλέψει ελαστικότερες διατάξεις για τις ζώνες που προορίζονται για τα άτομα με αναπηρία. Ανέθεσε στην Επιτροπή να μελετήσει διεξοδικά το θέμα αυτό.

Το Συμβούλιο απέρριψε τις τροπολογίες που πρότεινε το Ευρωπαϊκό Κοινοβούλιο.

Συμπερασματικά, η Επιτροπή υποστηρίζει πλήρως την κοινή θέση του Συμβουλίου.